Il-majjal meħtieġ għal din ir-riċetta jista' jkun spalla, kustilji jew żaqq. L-importanti hu li l-qatgħa tkun biċċa waħda u ċatta. Ingredjenti 2 kg majjal 400g basal 300g frak tal-ħobż… l-aħjar li jkun magħmul minn ħobż xott tal-Franċiż ħafna weraq tas-salvja sagħtar frisk żejt taż-żebbuġa bżar mitħun frisk u melħ Ixgħel il-forn 200 0 C, gass numru 6. Poġġi l-majjal fuq il-mejda tal-kċina u roxx ftit bżar u melħ fuqu. Qaxxar il-basal u qattgħu f'biċċiet żgħar ħafna. Saħħan ftit żejt ġo taġen u qalli l-basal. Ħawwad il-ħin kollu biex il-basal ma jiħux kulur. Warrab ftit weraq tas-salvja għall-wiċċ. Qatta' s-sagħtar u l-bqija tas-salvja f'biċċiet żgħar ħafna. Neħħi t-taġen minn fuq in-nar u żid il-ħwawar u l-frak tal-ħobż. Roxx ftit bżar u melħ u ħawwad tajjeb. Qiegħed din it-taħlita fin-nofs tal-majjal għat-tul. Gerbeb il-majjal tajjeb u orbtu bl-ispag biex ma jinfetaħx. Agħmel werqa tas-salvja taħt kull dawra tal-ispag. Poġġi gradilja fil-qiegħ ta' dixx tal-forn kbir. Din il-gradilja trid tkun tiflaħ il-piż tal-majjal. Żid ftit ilma u għatti l-majjal bil-fojl. Sajjar fil-forn għal madwar sagħtejn. Neħħi l-fojl għoxrin minuta qabel toħroġ il-majjal mill-forn biex jilħaq jiħmar ftit. Oħroġ il-majjal mill-forn b'attenzjoni kbira, neħħih mid-dixx u poġġih fuq platt. Ħalli l-majjal jiksaħ ftit qabel tqattgħu b'sikkina tajba. Nota: Waqt is-sajran, oħroġ il-majjal mill-forn kull 20 minuta u neħħi l-fojl. Taqqab il-wiċċ b'furketta, iġbor il-likwidu li joħroġ u ferrxu fuq il-majjal. B'hekk dan ma jinxifx.